《蓦山溪　极乐寺僧言入夏来辨色蚤起于万绿阴中听百鸟调舌辄有尘外之想》
清代·张祥河

一林深碧。数里寻香积。入门径通幽，只斜照、花阴寂寂。

凿池注水，环绕小亭空，翻玉虹，动凉云，洗我题诗笔。

心随境远，此乐真何极。世外契琴言，便茶罢、风清两腋。

翠禽幽哢，谁解證闻根，夜迷漫，听晨钟，定里应相忆。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。